Siya bantog na gayo bilang humorista. An mga sinusurat niya parati mapangisi, malanit kun makalatob, asin pano nin mga pagmasid na may pagologolog asin pagtutuya sa mga gibong kalokohan kan mga opisyales sa gobyerno o kun bako man, sa  simpleng pagtuyaw sa mga kaluyahan o kabulastogan kan mga tawong saiyang nasusumpongan sa buhay. An sentido kan saiyang pagsurat hinahanap an kontradiksyon sa sitwasyon o kinakawat an paggagamit kan tataramon na an parabasa mayong ibang reaksyon kundi magharakatak o mapapusngak. Sabi kan iba, may pangwaki o sima an mga panaramtaram niya pero naaaling nanggad an mga parabasa. Sabi ni Francis T. Nacianceno, Jr. saiyang amigong kaugos nanggad, .. an saiyang mga kolum nagani saiya nin reputasyon na (siya) may pagkapogoso sa pagisip. asin ...an pagsurat-kolum, na iyo na an alitoktok sa libreng periodismo, iyo an sayon niyang gayo.  Sa saiya, sapa niyang maray an pagsurat, sa pagsubasuba kun natuyaw asin pagkodesya sa tawo na nakangirit dawa grabe na an labod kan saiyang hinahaplagan.